Trefił żeś sie ze tym, że chciōł żeś cosik pedzieć a żeś gŏdōł po ślōnsku i ftoś Cie wyśmiōł? Abo że chciōł żeś użyć ślōnskij gŏdki, ale niy szło, bo jakoś niy pasowało do sytuacji?
Mie sie przitrefiło i myśla, ze pŏru inkszym tyż, beztōż złōnaczyli my taki projekt, co mŏ badnōńć jak wielgŏ je dyskryminacyjŏ ôsōb, kere gŏdajōm po ślōńsku we przestrzyni publicznyj.
Brzmi powŏżnie, pra? A co to je ta przestrzyń publicznŏ? Nŏjprościj wszyndzie kaj sie lezie i sōm ludzie. Dlŏ niykerych ôdezwać sie po ślōńsku je gańba abo majōm strach, abo jakoś tak niy idzie. I to wszyndzie we urzyndach, we robocie, na roztōmajtych imprezach, postrzōd kamratōw.
W nŏjbliższych tydniach byda tukej szkryflać ô tym jak to właściwie je we praktyce, co by my sie dali pozōr, że trocha przikłŏdōw takigo chowaniŏ nōm sie kŏżdymu przitrefiŏ.
Treficie tukej roztōmajte historie, ale tyż i rozprŏwiania ze ludźmi, kerzi z nami łōnaczyli tyn projekt i jejich doświadczynia ze ślōńskōm gŏdkōm we świycie na codziyń. We wiynkszości sōm to Ślōnzŏki, nale tyż i ôsoby, kere Ślōnskowi przajōm.
Niykere myślōm, że po ślōnsku gŏdajōm ino ôsoby, kere sōm niykulturalne i bez wyuczyniŏ, co fest ubliżŏ wszyjskim, kerzi gŏdajōm po ślōnsku i by gŏdać chcieli. We ślōnskij gŏdce je zachowano tożsamość wszyjskich Ślōnzakōw, jejich cŏłke dziedzictwo, historia i kultura. I jak ftoś gŏdŏ, że to je wulgarne to to je fest niy fair.
Gŏdŏ sie tyż, że dyskryminacyji już niy ma. Kejsik, nasze ôjce niy poradzili gŏdać we szkolach, skuli tego, że ich za gŏdka pō naszymu prali abo, że ich niy bedynowali we urzyndzie, kej gŏdali po ślōnsku. Nale je to isto sprawa przeszłości? Zdŏwŏ sie, że niy. I chca ô tym Wōm pedzieć bez nŏjbliższe tydnie.
Czymu tak je? Czymu Ślōnzŏk niy śmiy gŏdać po ślōńsku kej i kaj chce. Mŏmy nŏdzieja się dowiydzieć i może trocha zmiynić to podejście, bo gŏdać po ślōnsku niy ma ganba!
A nŏjgorsze je to, ze niyużywanŏ gŏdka wymierŏ. Na świycie co 14 dni ginie jedna gŏdka. Kej niy bydymy używać slōnskij gŏdki, bo nŏm gańba, to i ôna nŏm piyrwyj abo niyskorzij wyginie i bydzie po ptŏkach.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn